**328 Barddoniaeth Bl.8**

**Testun: ‘Pluen’** beirniadaeth Elin Meek

Diolch yn fawr i’r 29 cystadleuydd am anfon eu cerddi i’r gystadleuaeth ac am ddehongli’r testun mewn ffyrdd amrywiol iawn. Roedd rhywbeth gwahanol a newydd gan bob bardd i’w ddweud, felly cofiwch ddal ati i farddoni. Dyma nodyn byr am bob cystadleuydd, yn y drefn y derbyniais y cerddi.

**Coeden Nadolig – Pluen**

Syniad gwreiddiol iawn: mae’r bardd yn breuddwydio ei bod hi’n bwrw eira dros nos fel nad oes yn rhaid mynd i’r ysgol, ond yn cael ei ddeffro gan Mam yn y bore. Cerdd gelfydd ar fydr ac odl. Hoffais y cyfeiriadau at yr eira fel ‘blanced hud o dan y nen’, a’r pennill olaf lle mae’r bardd yn edliw i’r bluen eira am beidio â syrthio.

**Bara Jam – Cynhesrwydd Cwm Pluf**

Cerdd hyfryd am fynd i gysgu, breuddwydio a dihuno’r bore canlynol. Mae pob pennill yn trafod agwedd benodol a hynny’n ddeheuig dros ben. Roedd y delweddau sydd yn y pennill am freuddwydio yn drawiadol iawn.

**Alys James – Pluen**

Cerdd dwt ar fydr ac odl am bluen fel tristwch sy’n effeithio ar deulu ac yna’n cilio, gan adael ‘haul ar fryn’.

**Arianrhod – Pluen**

Hanes taith pluen yn hofran o ganolbarth Cymru i bedwar ban y byd: o Japan, i’r Aifft ac ar hyd afon Amazon.

**Anna Jones – Pluen (ysbrydolwyd gan nofel Manon Steffan Ross)**

Gwrthwynebydd cydwybodol sydd yma, yn derbyn plu gwyn am iddo wrthod mynd i ymladd yn y rhyfel. Mae’n esbonio ei safbwynt yn eglur ac mae’n ymwybodol hefyd o siom y rhai sy’n ei gyhuddo o fod yn llwfr am beidio â mynd i ymladd. Y pennill cyntaf yw cryfder y darn, yn ddi-os.

**Bella Goldhill** – **Pluen Bert**

Cerdd sy’n disgrifio’r effaith y mae dod o hyd i bluen bert yn ei chael ar y person sy’n ei chodi. Cyn mynd am dro, mae’r bardd yn ‘teimlo’n drwm’, ond wedyn, ar ôl gweld aderyn hardd a gweld pluen yn hofran ato, mae’n newid ei agwedd at fywyd yn llwyr. Cerdd sy’n darlunio profiad personol yn gelfydd iawn.

**Tŷ Cerrig** **– Pluen (Rhyddid fy nghynefin)**

Yn y gerdd hon ar fydr ac odl, mae’r bardd yn ei ddychmygu ei hun yn bluen sy’n cael crwydro drwy ei gynefin i weld amrywiaeth o bethau, ‘afon oer, fywiog’, ‘môr glas, anferth’ a ‘dail lliwgar, tawel’. Mae yma lawer o ddarluniau effeithiol iawn.

**Hapus – Pluen wen**

Cerdd ar fydr ac odl wedi’i gosod adeg y Nadolig am bluen sy’n gwarchod pawb ac yn ein cadw’n llawen. Mae’r pennill cyntaf a’r trydydd pennill yn effeithiol dros ben.

**Pantycelyn – Pluen**

Mewn cerdd benrhydd, mae’r bardd yn mynd â ni i Wcráin, i’r ‘ffosydd gwlyb, digroeso’, lle mae sŵn y bomiau / yn rhwygo gwreiddiau ac yn chwalu gobeithion’. Er bod yma aeddfedrwydd o ran dehongli ein sefyllfa ni sy’n gwylio ar y teledu ‘yn esgus deall’, a’r mae’r bardd yn holi sut gallwn ni uniaethu â phobl Wcráin mewn gwirionedd heb gael profiad uniongyrchol, mae’r darnau hyn yn tueddu i fod yn rhyddieithol.

**Efa Jones – Pluen Wen**

Pluen fel symbol o lwfrdra gan y rhai heb ‘y dewrder i ymladd dros eu gwlad’ sydd yn y gerdd benrhydd hon. Mae’n cyflwyno cwestiynau am sefyllfa ‘dinasyddion diniwed’ nad oedd ganddyn nhw ddewis ond gweld dinistr rhyfel a hefyd y rheswm dros y rhyfel. Ar ddiwedd y gerdd, mae’r bluen wen yn ‘llawn gwaed yn awr’. Byddai’r gerdd wedi bod yn uwch yn y gystadleuaeth pe gallai’r bardd fod wedi cyflwyno rhagor o dechnegau barddonol i gyflwyno neges y mae’n amlwg yn teimlo’n gryf amdani.

**Peppa Pinc – Pluen**

Cerdd ar fydr ac odl sy’n darlunio plu eira’n syrthio dros nos; mae’n dwyllodrus o syml ond yn cynnwys nifer o ddarluniau cofiadwy, e.e. y bluen a’i chwiorydd a’u ‘dawns dawel, dyner / ar doeau tai y stryd’. Erbyn diwedd y gerdd, mae blanced berffaith ar lawr, ‘a’r bluen a’i chwiorydd nawr / yn gorffwys ar ddiwedd eu taith’.

**Tinsel – Pluen**

Plu amrywiol adar sydd o dan sylw, gyda’r bardd yn sôn am blu ‘o bedwar ban y byd, / A rhai o ochr draw y stryd.’ Ar ôl cyflwyno’r plu a’r adar amrywiol, neges y gerdd hon yw, er bod pob pluen yn wahanol ‘ar ddiwedd y dydd / Pluen yw pluen!’.

**Ffion Miles – Y bluen anturus**

Cerdd sydd fel petai’n cyflwyno’r holl syniadau posibl am blu: plu bach a mawr, pluen yn arwydd o greadigrwydd, ffydd, annibyniaeth a chariad, ac yn symbol o heddwch a chofio. Efallai y byddai canolbwyntio ar un syniad i’w ddatblygu’n gerdd wedi bod yn fwy llwyddiannus.

**Atgof – Pluen**

Atgofion am Grandad sydd gan Atgof, mewn cerdd sydd ar ffurf cwpledi sy’n odli. Hen forwr oedd tad-cu’r bardd, ac mae cerdded ar draeth yn dwyn i gof ei atgofion a’i gyngor. Mae’r penillion cyntaf disgrifiadol yn arbennig o drawiadol, cyn cyflwyno atgofion am Grandad a’r bluen sy’n ei gynrychioli.

**Anfonaf Angel – Pluen**

I’r bardd, mae gweld pluen wen sy’n ymddangos ‘o unman’ yn arwydd bod ‘fy angel fach i’ yn gofalu amdano o hyd. Wrth gydio yn y bluen ‘o dy aden’, mae’r bardd yn gweld ‘dy wyneb bach perffaith’ eto, felly rwy’n tybio mai aderyn sydd o dan sylw, yn hytrach na pherson.

**Branwen – Pluen**

Mae’r bardd yn teimlo ar goll, ei fod yn ‘chwyrlïo yn y gwynt’ ac yn ‘cael fy llethu gan fywyd’ cyn gweld y bluen wen sy’n ‘cynnig cariad’ yn ‘rhoi gwên’, a gobaith iddo, ac ‘arwain y ffordd i ryddid’. Bydd yn rhaid dyfalu beth yn union yw’r bluen, a yw’n symbol neu’n ddelwedd o gariad, er enghraifft.

**Iago Evans – Pluen**

Dyma bluen sy’n teithio o wlad drist i rywle arall, ‘ei siwrne byth yn dod i ben’. Mae’n wynebu gwynt cryf ac oerni’r gaeaf. Mae yma lawer o gwestiynau rhethregol sy’n cael eu hateb â ‘Pwy a ŵyr’ bob tro. Mae’r beirniad yn tybio mai pluen o Wcráin yw hi gan iddi hedfan ‘o’r gwaed’, ond dydy neges y gerdd ddim yn hollol eglur.

**Iwan Davies – Gardd 434**

Cerdd ar fydr ac odl sy’n adrodd hanes robin yn llwyddo i gael bwyd o borthwr mewn gardd sy’n cael ei gwarchod gan gorgi o’r enw Edgar. Dydy’r robin ddim yn llwyddiannus yn y tŷ drws nesaf gan fod ci arall yno. Mae’r bardd yn llwyddo i gyflwyno’r stori mewn ffordd ddiddorol ac mae yma ddisgrifiadau celfydd, fel ‘Igamogamodd trwy’r awyr/ Hedfanodd mor hardd ag eryr’.

**Bryn Teg – Pluen**

Mae’r bardd yn cysylltu’r teitl ag A.E.W. Mason, awdur nofel *The Four Feathers* (1902) lle mae milwr yn gadael y fyddin ac yn cael plu am fod yn llwfr, ac ag Emily Williamson, un o sylfaenwyr yr elusen gwarchod adar, RSPB. Er bod y syniadau’n ddiddorol dros ben, braidd yn rhyddieithol yw’r darn at ei gilydd.

**Lleucu Davies – Pluen**

Cerdd tri phennill ar fydr ac odl; mae’r bardd yn disgrifio pluen yn disgyn wrth i aderyn hedfan ‘fel mellten / dros frigau gwyrdd, garw’r goeden’. Yn y pennill olaf, mae’n sôn am yr hyn y mae’r bluen yn ei gynrychioli: heddwch, anrhydedd a chyfeillgarwch.

**Heulwen – Pluen**

Darn yn y person cyntaf am wrthwynebydd cydwybodol sydd wedi derbyn plu drwy’r post am fod eraill yn ei ystyried yn gachgi. Mae’n bendant wrth ddweud ‘Dim cachgi ydw i!’ ac mae’n mynd rhagddo i gyflwyno ei neges heddychlon: ‘nid lladd yw’r ateb’. Efallai fod y darn yn fwy o ymson nag o gerdd mewn gwirionedd.

**Blodeuwedd – Pluen**

Mae’r bardd yn mynegi ei awydd ‘i gael rhyddid o bopeth’ drwy fynd ar wyliau; efallai mai aderyn mudol sydd o dan sylw. Mae’r bluen yn newid lliw hefyd, felly mae’n anodd i’r beirniad ddehongli’r gerdd.

**Megan Price – Pluen**

Cerdd ar fydr ac odl sy’n cyflwyno rhywun a labelwyd yn llwfrgi drwy roi pluen wen ar ei siaced wrth i ddynion eraill fynd i ymrestru i ymuno â’r fyddin. Ar brydiau, mae’r mydr a’r odl yn gwneud i’r bardd ystumio’r mynegiant fel nad yw’n hawdd deall y neges yn y pen draw.

**Y Ddraig Goch – Pluen**

Darlun o rywun sy’n dianc ‘fel pluen’ sydd yma, gan redeg drwy gefn gwlad. Mae yma nifer o ddisgrifiadau da yma ond hoffwn wybod pam mae’r bardd eisiau dianc, neu beth mae’n disgwyl ei gael ym mhen draw’r daith.

**Twrog – Pluen**

Mewn tri phennill, mae’r bardd yn cyflwyno nifer o gyd-destunau lle rydyn ni’n gweld plu: ar adenydd gwylanod ac angylion, ar het ffansi, i ysgrifennu, neu mewn parti. Mae’r ail bennill yn effeithiol wrth ddisgrifio llwynog yn hela ieir, a’r plu’n mynd i bobman ‘fel tân gwyllt’. Yn y pennill olaf mae’r bardd yn ein hatgoffa bod pob pluen yn wahanol ym mhob cornel o’r byd.

**Osian Jones – Pluen**

Mae’r bardd yn disgrifio un bluen ar ei thaith o’r Affrig i Gymru. Cawn gymhariaeth dda ym mhob pennill, er enghraifft, ‘fel dawnswraig bale’ ac ‘fel awyr y machlud’. Yn y pen draw, mae’n disgyn i’r llawr a’r stori’n dod i ben.

**Raphael Chiffi – Pluen**

Cerdd hiraf y gystadleuaeth – 8 pennill pedair llinell am ddamwain y ‘Sea Empress’ yn 1996 pan laddwyd llawer o adar wrth gael eu dal yn yr olew. Mae’n cloriannu camau’r hanes yn gelfydd iawn ac yn cloi drwy bwysleisio ei bod hi’n bwysig cofio’r ddamwain. Yn sicr mae yma ddawn fel y baledwyr gynt i gyflwyno hanes ar fydr ac odl.

**Seren Wib – Pluen**

Mae’r bardd yn cyflwyno pennill yr un i bedwar aderyn: hwyaden, gwdihŵ, paun a thwrci gan eu disgrifio drwy gyfrwng nifer o gymariaethau celfydd. Yna, mae’n sôn am y difodiant rydyn ni wedi’i achosi, ond yn mynnu wrth gloi na fydd y plu’n gadael.

**Titw Tomos Las – Pluen**

Galar ar ôl colli mam-gu yw testun y gerdd hon, ac mae’r bardd yn teimlo bod pluen y mae’n ei dal wedi’i hanfon ganddi o’r nefoedd. Drwy fagu’r bluen ‘yn dynn ym mlanced fy nwylo’ (un o drosiadau gorau’r gystadleuaeth), mae Mam-gu yn teimlo’n agos a’r bardd yn teimlo ‘gymaint gwell’.

Ar ôl tafoli’r cerddi i gyd, dyma sut rwy’n eu gosod nhw:

1. **Bara Jam**,2. **Peppa Pinc**, 3. **Pantycelyn** gyda chanmoliaeth fawr hefyd i **Atgof*.***